CELEX: 62016CC0544
Language: lv
Date: 2018-03-07
Title: Ģenerāladvokāta J. Tančeva [E. Tanchev] secinājumi, 2018. gada 7. marts.#Marcandi Limited pret Commissioners for Her Majesty's Revenue & Customs.#First-tier Tribunal (Tax Chamber) lūgums sniegt prejudiciālu nolēmumu.#Lūgums sniegt prejudiciālu nolēmumu – Kopēja pievienotās vērtības nodokļa (PVN) sistēma – Direktīva 2006/112/EK – 2. panta 1. punkta c) apakšpunkts – “Kredītpunktu” piešķiršana, kuri ļauj vairāksolīt pārdošanās tiešsaistes izsolēs – Pakalpojumu sniegšana par atlīdzību – Priekšdarbi – 73. pants – Nodokļa bāze.#Lieta C-544/16.

ĢENERĀLADVOKĀTA JEVGENIJA TANČEVA [EVGENITANCHEV]
      SECINĀJUMI,
      sniegti 2018. gada 7. martā (
            1
         )
      
         Lieta C‑544/16
      
      
         Marcandi Limited, kas tirdzniecībā izmanto nosaukumu “Madbid”
      pret
      
         Commissioners for Her Majesty’s Revenue and Customs
      
      
         (First‑tier Tribunal (Tax Chamber) (Apvienotā Karaliste) lūgums sniegt prejudiciālu nolēmumu)
      
      Lūgums sniegt prejudiciālu nolēmumu – Pievienotās vērtības nodoklis – Direktīva 2006/112/EK – Tādu kredītpunktu piešķiršana, kuri var tikt izmantoti, lai izdarītu solījumus tiešsaistes maksas soļa izsolēs, un kuru vērtība var tikt ieskaitīta to preču cenā, ka iegādātas tieši no izsoles rīkotājas uzņēmējsabiedrības – 2. panta 1. punkta a) un c) apakšpunkts – Pakalpojumu sniegšana vai preču piegāde par atlīdzību – Priekšdarbi – 65. pants – Avansa maksājums – 73. pants – Nodokļa bāze – 79. panta b) punkts – Atlaide par visu cenu
      
               1.
            
            
               Šajā lietā Tiesai tiek lūgts izlemt, vai tiesību piedalīties maksas soļa izsolē [penny auction] piešķiršana ir jāuzskata par pakalpojumu sniegšanu, kura ir apliekama ar pievienotās vērtības nodokli (turpmāk tekstā – “PVN”) Padomes Direktīvas 2006/112/EK (
                     2
                  ) 2. panta 1. punkta c) apakšpunkta izpratnē, vai arī par priekšdarbiem, kas nav apliekami ar PVN.
            
         
               2.
            
            
               Maksas soļa izsolēs dalībniekiem ir jāmaksā neatmaksājamā maksa, lai tie varētu izdarīt solījumu [bidding fee] (turpmāk tekstā – “solījuma maksa”) (
                     3
                  ). Kad izsoles sākas, taimeris sāk skaitīt atpakaļ līdz nullei. Ar katru solījumu izsolītās preces cena palielinās par 0,01 sterliņu mārciņu (GBP) (tādēļ tās sauc par “penny auction”), un taimeris tiek atiestatīts. Izsole beidzas, kad taimeris sasniedz nulli. Uzvarētājs ir persona, kas izdarīja pēdējo solījumu.
            
         
               3.
            
            
               Saskaņā ar Direktīvas 2006/112 2. panta 1. punkta a) un c) apakšpunktu preču piegāde par atlīdzību un pakalpojumu sniegšana par atlīdzību ir uzskatāma par darījumiem, kas ir apliekami ar PVN.
            
         
               4.
            
            
               Ir divi veidi, kā var aplūkot solījuma maksas maksāšanu Direktīvas 2006/112 2. panta 1. punkta mērķiem
            
         
               5.
            
            
               No vienas puses, solījuma maksu var uzskatīt par atlīdzību par pakalpojuma sniegšanu, proti, par tiesību piedalīties izsolē piešķiršanu. Tādējādi šo tiesību piešķiršana apmaiņā pret solījuma maksu būtu darījums, kas apliekams ar PVN Direktīvas 2006/112 2. panta 1. punkta c) apakšpunkta izpratnē. Tas, ka uzvarētājs vēlāk iegādājas izsolīto preci, tiktu uzskatīts par preču piegādi šīs direktīvas 2. panta 1. punkta a) apakšpunkta izpratnē un tādējādi par citu, atšķirīgu darījumu, kas apliekams ar PVN.
            
         
               6.
            
            
               No otras puses, izsoles dalībnieki cenšas uzvarēt izsoli un iegādāties izsolīto preci. Tādēļ tiesību piedalīties izsolē piešķiršana varētu tikt uzskatīta vienkārši par iepriekšēju darbību ceļā uz izsolītās preces iegādi (
                     4
                  ). Tas nebūtu ar PVN apliekamais darījums Direktīvas 2006/112 2. panta 1. punkta izpratnē. Tikai izsolē iegūtās preces vēlākā iegāde tiktu uzskatīta par darījumu, kas apliekams PVN šīs tiesību normas izpratnē.
            
         
               7.
            
            
               Šajā lietā Tiesai ir jāizvēlas vienu no divām iepriekš aprakstītajām pieejām. Tiek jautāts arī, kas veido atlīdzību par pakalpojumu sniegšanu un/vai turpmāko preču piegādi.
            
         
         I. Atbilstošās tiesību normas
      
      
               8.
            
            
               Direktīvas 2006/112 2. panta 1. punktā ir noteikts:
               “PVN uzliek šādiem darījumiem:
               
                        a)
                     
                     
                        preču piegādei, ko par atlīdzību kādā dalībvalsts teritorijā veic nodokļa maksātājs, kas rīkojas kā tāds;
                     
                  [..]
               
                        c)
                     
                     
                        pakalpojumu sniegšanai, ko par atlīdzību kādā dalībvalsts teritorijā veic nodokļa maksātājs, kas rīkojas kā tāds;
                     
                  [..].”
            
         
               9.
            
            
               Direktīvas 2006/112 65. pantā ir noteikts:
               “Ja maksājums izdarāms uz kontu [avansā] pirms preču piegādes vai pakalpojuma sniegšanas, nodoklis kļūst iekasējams līdz ar maksājuma saņemšanu un par saņemto summu.”
            
         
               10.
            
            
               Saskaņā ar Direktīvas 2006/112 73. pantu:
               “Preču piegādei un pakalpojumu sniegšanai, uz ko neattiecas 74. līdz 77. pants, summa, kurai uzliek nodokli, ir visa summa, kas veido atlīdzību, kuru piegādātājs vai pakalpojumu sniedzējs par šiem darījumiem ir saņēmis vai saņems no pircēja, pakalpojumu saņēmēja vai trešās personas, tostarp subsīdijas, kas tieši saistītas ar šo darījumu cenām.”
            
         
               11.
            
            
               Direktīvas 2006/112 79. pantā ir paredzēts:
               “Summā, kurai uzliek nodokli, neietver šādas sastāvdaļas:
               [..]
               
                        b)
                     
                     
                        cenu atlaides un rabatus, ko piešķir pircējam vai pakalpojumu saņēmējam un ko tas iegūst darījuma veikšanas laikā;
                     
                  [..].”
            
         
         II. Fakti, pamatlieta un prejudiciālie jautājumi
      
      
               12.
            
            
               Apvienotajā Karalistē reģistrēta sabiedrība Marcandi Limited (turpmāk tekstā – “Madbid”) nodarbojas ar tiešsaistes iepirkšanās uzņēmējdarbību, izmantojot nosaukumu “Madbid”. Madbid pārdod galvenokārt ar tehnoloģijām saistītus produktus, piemēram, mobilos telefonus, planšetdatorus, datorus un televizorus. Reizēm tā pārdod augstākas vērtības preces, piemēram, automašīnas. Madbid nodrošina tiešsaistes platformu, kurā reģistrētie lietotāji var piedalīties tiešsaistes maksas soļa izsolēs, lai solītu attiecībā uz precēm, un laimēt tos. Tā arī ļauj lietotājiem iegādāties preces tieši no tās tiešsaistes veikala.
            
         
               13.
            
            
               
                  Madbid sākotnēji izveidoja tīmekļvietni Apvienotājā Karalistē. Ņemot vērā šīs tīmekļvietnes panākumus, Madbid izveidoja tīmekļvietnes deviņās citās dalībvalstīs, tostarp Vācijā, kā arī Kanādā un Turcijā.
            
         
               14.
            
            
               
                  Madbid ir reģistrēta kā PVN maksātāja tostarp Apvienotajā Karalistē un Vācijā.
            
         
               15.
            
            
               
                  Madbid bizness darbojas šādi. Lai varētu izdarīt solījumus tiešsaistes izsolē vai iegādāties preces tiešsaistē, personām ir jāreģistrējas tiešsaistē pie Madbid kā lietotājiem (turpmāk tekstā – “lietotāji”) un jāpiekrīt Madbid līguma noteikumiem.
            
         
               16.
            
            
               Pēc reģistrācijas lietotāji var nopirkt tā sauktos “kredītpunktus” (turpmāk tekstā – “kredītpunkti”). Kredītpunkti ļauj lietotājiem izdarīt solījumus Madbid tiešsaistes izsolēs. Kredītpunktus tomēr nevar izmantot, lai iegādātos preces tieši no Madbid veikala. Tāpat tos nevar pārvērst atpakaļ skaidrā naudā. Kredītpunkti tiek iegādāti, izmantojot vienu no atzītajiem maksājumu veidiem, piemēram, kredītkartes vai debetkartes. Katram kredītpunktam ir unikāls identifikācijas kods, kas ļauj Madbid izsekot kredītpunktus lietotāja kontā katrā konkrētajā brīdī. Kredītpunkti tiek pārdoti paketēs, kas ietver kredītpunktus ar dažādu skaitu un par dažādām cenām (piemēram, 500 kredītpunktu pakete maksā 49,99 GBP un 80 kredītpunktu pakete maksā 9,99 GBP). Katram kredītpunktam tiek noteikta īpaša naudas vērtība. Šī vērtība gandrīz ir tāda pati kā summa, kuru lietotājs ir samaksājis par kredītpunktiem (
                     5
                  ). Kredītpunktu derīguma termiņš beidzas pēc 180 dienām.
            
         
               17.
            
            
               Kā minēts iepriekš, kredītpunkti tiek izmantoti, lai izdarītu solījumus izsolē Madbid tīmekļvietnē. Katra izsole sākas ar sākumcenu 0,00 GBP, un izsoles taimeris ir iestatīts uz šai izsolei noteikto termiņu, kas parasti ir viena minūte. Katrā izsolē tiek norādīts arī noteikts kredītpunktu skaits (no 1 līdz 8), kas lietotājam ir jāiztērē, lai izdarītu solījumu. Kad izsoles sākas, taimeris sāk skaitīt atpakaļ līdz nullei. Kad taimeris sasniedz nulli, izsole beidzas.
            
         
               18.
            
            
               Kad lietotājs izdara solījumu, noklikšķinot uz pogu “Solījums” [“Bid”], noteikts kredītpunktu skaits, kas nepieciešams, lai izdarītu solījumu šajā izsolē, tiek atskaitīts no kopējā kredītpunkta skaita šī lietotāja kontā. Ievietotais solījums ir par 0,01 GBP lielāks nekā iepriekšējais solījums, kas nozīmē, ka reģistrētā preces izsoles cena tiek palielināta par 0,01 GBP. Izsoles taimeris tiek atiestatīts uz noteikto laika limitu un atkal sāk skaitīt atpakaļ līdz nullei. Izsoles uzvarētājs ir pašreizējais augstākā solījuma izteicējs brīdī, kad izsoles taimeris sasniedz nulli.
            
         
               19.
            
            
               Izsoles uzvarētājam ir tiesības iegādāties laimēto preci par vairāksolījuma summu, tai pieskaitot sūtīšanas un apstrādes izmaksas (
                     6
                  ). Tomēr uzvarētājam nav pienākuma iegādāties šo preci. Ja izsoles uzvarētājs nolemj iegādāties laimēto preci, viņam noteiktā laika periodā ir jāsamaksā vairāksolījuma summa, kā arī nosūtīšanas un apstrādes maksa; pretējā gadījumā viņš zaudē tiesības iegādāties laimēto preci par vairāksolījuma summu. Izsoles uzvarētāja izsolē izlietoto kredītpunktu vērtība netiek ieskaitīta cenā, kas samaksāta par laimēto preci. Šo kredītpunktu vērtība ir dzēsta.
            
         
               20.
            
            
               Taču Madbid izsoļu platformai ir arī tā sauktā funkcija “Pirkt tagad” [“Buy Now”] (turpmāk tekstā – “tūlītējās pirkšanas funkcija”). Šī funkcija ļauj lietotājam izsoles laikā iegādāties preci, kas ir identiska tai, par kuru viņš veica solīšanu. Šīs preces cena (turpmāk tekstā – “sākotnējā tūlītējās pirkšanas cena”) tiek samazināta par to kredītpunktu vērtību, ko šis lietotājs iztērējis, veicot solījumus šajā izsolē. Piemēram, ja lietotājs iztērē kredītpunktus, kuru vērtība ir 100 GBP, izdarot solījumus attiecībā uz iPod, šis lietotājs, noklikšķinot uz pogu “Pirkt tagad”, var tieši iegādāties iPod, maksājot par 100 GBP mazāk salīdzinājumā ar sākotnējo tūlītējās pirkšanas cenu. Gandrīz visos gadījumos sākotnējā tūlītējās pirkšanas cena ir vienāda ar ieteikto mazumtirdzniecības cenu (
                     7
                  ). Tātad tūlītējās pirkšanas funkcija ļauj lietotājiem iegādāties preces par cenu, kas ir mazāka par ieteikto mazumtirdzniecības cenu. Lietotājs, kas izsoles laikā iegādājas preces, izmantojot tūlītējās pirkšanas funkciju, šajā izsolē vairs piedalīties nevar.
            
         
               21.
            
            
               Lietotājs, kas ir izdarījis solījumus izsolē, bet tajā nav uzvarējis un kurš nav veicis tūlītēju [“Buy Now”] pirkumu, iegūst atlaidi, kas ir vienāda ar izsolē solījumos iztērēto kredītpunktu vērtību (t.i., summu, kuru lietotājs samaksāja par šiem kredītpunktiem) [“Earned Discount”] (turpmāk tekstā – “iegūtā atlaide”). Iegūtā atlaide tiek piešķirta pēc izsoles, kurā lietotājs ir iztērējis kredītpunktus, pabeigšanas. Ja šis lietotājs nolemj iegādāties kādu preci tieši no Madbid veikala, šī preces cena (turpmāk tekstā – “cena Madbid veikalā”) tiek samazināta par iegūtās atlaides summu. Uz šādu pirkumu turpmāk atsaukšos kā uz pirkumu, izmantojot “iegūtās atlaides funkciju”. Iegūtās atlaides uzkrājas attiecībā uz visām izsolēm, kurās lietotājs izmantoja kredītpunktus solīšanai. Iegūtās atlaides, ko rada katrs konkrētais kredītpunkts, derīguma termiņš beidzas 365 dienas pēc tam, kad šis kredītpunkts tika iztērēts izsolē. To kredītpunktu vērtība, ko izsoles uzvarētājs iztērējis solīšanai šajā izsolē, nerada nekādu iegūto atlaidi.
            
         
               22.
            
            
               Tūlītējās pirkšanas funkcija un iegūtās atlaides funkcija nodrošina, ka lietotājs, kas tērē kredītpunktus solīšanai, nevar, to darot, zaudēt naudu. Patiešām, kā minēts iepriekš 20. punktā, ja šis lietotājs izsoles laikā noklikšķina uz pogu “Pirkt tagad”, sākotnējā tūlītējās pirkšanas cena tiek samazināta par šo kredītpunktu vērtību. Tāpat, ja viņš, kā minēts iepriekš 21. punktā, pērk tieši no Madbid veikala, viņam tiek piešķirta iegūtā atlaide, kas ir vienāda ar šo kredītpunktu vērtību.
            
         
               23.
            
            
               Ar 2013. gada 9. decembra lēmumu Her Majesty’s Revenue and Customs [Apvienotās Karalistes Ieņēmumu un muitas dienests] (turpmāk tekstā – “HMRC”), kas ir valsts pārvaldes iestāde, kura atbild par PVN iekasēšanu un pārvaldīšanu Apvienotajā Karalistē, konstatēja, ka summa, ko lietotāji maksā Madbid par kredītpunktu iegādi, ir atlīdzība par pakalpojumu sniegšanu, proti, par tiesību piedalīties Madbid izsolēs piešķiršanu, un ka šī pakalpojuma sniegšanas vieta bija Madbid reģistrācijas vieta, t.i., Apvienotā Karaliste (turpmāk tekstā – “HMRC lēmums”).
            
         
               24.
            
            
               Ar 2014. gada 9. jūlija nolēmumu Finanzamt Hannover‑Nord (Ziemeļhannoveres Finanšu pārvalde, Vācija) (turpmāk tekstā – “Vācijas nodokļu iestādes”) atzina, ka i) Madbid veiktā kredītpunktu piešķiršana nav darījums, kas apliekams ar PVN, ii) gadījumā, ja Madbid piegādā preces Vācijā esošiem klientiem, tā ir preču piegāde PVN mērķiem, iii) atlīdzība par šo preču piegādi ietver gan cenu, ko lietotājs maksā par precēm (proti, izsoles uzvarētāju cenu, tūlītējās pirkšanas cenu vai cenu Madbid veikalā, no kuras atskaitīta iegūtā atlaide), gan to kredītpunktu vērtību, ko šis lietotājs iztērējis, iegādājoties šīs preces (proti, kredītpunktus, ko izmanto vai nu solījumu izdarīšanai un uzvarai izsolē, vai arī lai radītu samazinājumu tūlītējās pirkšanas cenā vai iegūto atlaidi), un iv) Madbid ir jāmaksā PVN Vācijā par šo preču piegādi.
            
         
               25.
            
            
               
                  Madbid iesniedza prasību par HMRC lēmumu First‑tier Tribunal (Tax Chamber) [Administratīvajā pirmās instances tiesā (Nodokļu lietu palāta)] (Apvienotā Karaliste).
            
         
               26.
            
            
               2016. gada 10. maijāFirst‑tier Tribunal (Tax Chamber) pieņēma pagaidu lēmumu, konstatējot faktus un nolemjot lūgt Tiesai sniegt prejudiciālu nolēmumu. Saskaņā ar First‑tier Tribunal (Tax Chamber) norādīto kredītpunkti tiek pirkti konkrētam nolūkam, proti, lai piedalītos Madbid izsolēs, savukārt turpmākais preču pirkums, ja un kad tas notiek, ir vēl viens un atšķirīgs darījums. Šīs lietas sarežģītība, kas atspoguļota HMRC un Vācijas nodokļu iestāžu atšķirīgajās Direktīvas 2006/112 interpretācijās, lika First‑tier Tribunal (Tax Chamber) uzdot Tiesai šādus prejudiciālus jautājumus:
               
                        “1)
                     
                     
                        Vai, pareizi interpretējot [Direktīvas 2006/112] 2. panta 1. punktu, 24., 62., 63., 65. un 73. pantu, tādos apstākļos kā pamatlietā,
                        
                                 a)
                              
                              
                                 
                                    Madbid veiktā kredītpunktu piešķiršana lietotājiem apmaiņā pret naudas samaksu ir:
                                 
                                          i)
                                       
                                       
                                          tāda veida “priekšdarbi”, uz ko neattiecas 2. panta 1. punkta piemērošanas joma, kā noteikts Tiesas [2010. gada 16. decembra sprieduma Macdonald Resorts (C‑270/09, EU:C:2010:780)] 23.–42. punktā, vai
                                       
                                    
                                          ii)
                                       
                                       
                                          
                                             Madbid veiktā pakalpojumu sniegšana 2. panta 1. punkta c) apakšpunkta izpratnē, proti, tiesību piedalīties tiešsaistes izsolēs piešķiršana;
                                       
                                    
                           
                                 b)
                              
                              
                                 ja tiesību piedalīties tiešsaistes izsolēs piešķiršana ir uzskatāma par Madbid veiktu pakalpojumu sniegšanu, vai tā ir pakalpojumu sniegšana “par atlīdzību” 2. panta 1. punkta c) apakšpunkta izpratnē, proti, samaksu par to (t.i., nauda, ko saņem Madbid no lietotāja apmaiņā pret kredītpunktiem);
                              
                           
                                 c)
                              
                              
                                 vai atbilde uz b) apakšpunktu ir atšķirīga, ja maksājums par kredītpunktiem lietotājam piešķir arī tiesības iegādāties preces par tādu pašu vērtību gadījumā, ja lietotājs neuzvar izsolē;
                              
                           
                                 d)
                              
                              
                                 ja Madbid nesniedz pakalpojumus par atlīdzību, kad piešķir kredītpunktus lietotājiem apmaiņā pret naudas samaksu, vai tā sniedz šādus pakalpojumus jebkurā citā laikā,
                              
                           un kādi principi jāpiemēro, lai atbildētu uz minētajiem jautājumiem?
                     
                  
                        2)
                     
                     
                        Kas, pareizi interpretējot [Direktīvas 2006/112] 2. panta 1. punktu, 14., 62., 63., 65., 73. pantu un 79. panta b) punktu tādos apstākļos kā pamatlietā, ir uzskatāms par Madbid saņemto atlīdzību par preču piegādēm, ko tā veic saviem lietotājiem, 2. panta 1. punkta a) apakšpunkta un 73. panta izpratnē? It īpaši, ņemot vērā atbildi uz pirmo jautājumu,
                        
                                 a)
                              
                              
                                 vai naudas summa, kuru lietotājs maksā Madbid par kredītpunktiem, ir “maksājums [..] uz kontu [avansā]” par preču piegādi 65. panta izpratnē tādējādi, ka PVN kļūst “iekasējams” līdz ar šī maksājuma saņemšanu, un tādējādi, ka Madbid saņemtais maksājums no lietotāja ir atlīdzība par preču piegādi;
                              
                           
                                 b)
                              
                              
                                 ja lietotājs pērk preces, izmantojot “Pirkt tagad” [“Buy Now”] funkciju vai “Iegūtās atlaides” [“Earned Discount”] funkciju, vai to kredītpunktu vērtība, kas tiek izmantoti, izdarot solījumus izsolēs, un gadījumā, ja solījums neuzvar, rada “Iegūto atlaidi” vai samazina “Pirkt tagad” cenu, ir uzskatāma:
                                 
                                          i)
                                       
                                       
                                          par “cenu atlaidēm” 79. panta b) punkta izpratnē tādējādi, ka atlīdzība par Madbid veikto preču piegādi ir naudas summa, ko lietotājs faktiski samaksājis Madbid preču pirkšanas brīdī un ne vairāk, vai
                                       
                                    
                                          ii)
                                       
                                       
                                          par daļu no atlīdzības par preču piegādi tādējādi, ka atlīdzība par Madbid veikto preču piegādi ietver gan naudas summu, ko lietotājs faktiski samaksājis Madbid preču pirkšanas brīdī, gan naudas summu, ko lietotājs samaksājis par kredītpunktiem, kuri izmantoti, izdarot neuzvarējušos solījumus izsolēs,
                                       
                                    
                           
                                 c)
                              
                              
                                 ja lietotājs izmanto tiesības nopirkt preces pēc uzvaras tiešsaistes izsolē, vai atlīdzība par šo preču piegādi ir noteiktā izsolē uzvarējusī cena (kam pieskaitīta nosūtīšanas un apstrādes maksa) un ne vairāk, vai tomēr kredītpunktu vērtība, kuru uzvarētājs izmantojis solīšanai minētajā izsolē, ir arī daļa no atlīdzības par Madbid veikto minēto preču piegādi lietotājam,
                              
                           vai kādi principi būtu jāpiemēro, nosakot atbildes uz šiem jautājumiem?
                     
                  
                        3)
                     
                     
                        Ja divām dalībvalstīm ir atšķirīgi uzskati par darījumu PVN nolūkā, kāda mērā vienai no šo dalībvalstu tiesām, interpretējot attiecīgos Savienības tiesību aktu un valstu tiesību aktu noteikumus, būtu jāņem vērā, ka ir vēlams izvairīties no:
                        
                                 a)
                              
                              
                                 darījuma dubultas aplikšanas ar nodokli un/vai
                              
                           
                                 b)
                              
                              
                                 darījuma neaplikšanas ar nodokli,
                              
                           
                  un kāda nozīme šajā jautājumā ir nodokļu neitralitātes principam?”
            
         
               27.
            
            
               Rakstveida apsvērumus iesniedza Madbid, Apvienotās Karalistes valdība un Eiropas Komisija. Šie lietas dalībnieki sniedza arī mutvārdu paskaidrojumus 2017. gada 13. decembra tiesas sēdē.
            
         
         III. Vērtējums
      
      
         
            A.
          
            Pirmais uzdotais jautājums
         
      
      
               28.
            
            
               Uzdodot pirmo jautājumu, iesniedzējtiesa būtībā jautā, vai kredītpunktu piešķiršana, ko Madbid veic par labu lietotājiem apmaiņā pret naudas samaksu, ir “pakalpojumu sniegšana par atlīdzību” Direktīvas 2006/112 2. panta 1. punkta c) apakšpunkta izpratnē vai arī tā ir jāuzskata par “priekšdarbiem”, kas neietilpst šīs direktīvas 2. panta 1. punkta piemērošanas jomā, tādiem, kas ir tikuši identificēti 2010. gada 16. decembra sprieduma Macdonald Resorts (C‑270/09, EU:C:2010:780) 24. punktā.
            
         
               29.
            
            
               Es īsi apkopošu Tiesas spriedumu lietā Macdonald Resorts. Tiesai tika lūgts lemt par tā saukto “tiesību uz punktiem” iegādi no uzņēmuma, kas nodarbojas ar daļlaika lietojuma tiesību pārdošanu attiecībā uz mājokļiem tūrisma mītņu kompleksos. Tiesības uz punktiem ļāva klientiem katru gadu saņemt punktus, kuri varēja tikt pārvērsti par tiesībām uz kādas mītnes īslaicīgu lietošanu vai uz izmitināšanu kādā viesnīcā. Tiesa konstatēja, ka “tiesību uz punktiem” pirkšana pati par sevi nav klienta mērķis. Viņu nodoms, iegādājoties tiesības uz punktiem, galu galā bija īslaicīgi lietot kādu mītni vai uzturēties viesnīcā. Tāpēc tiesību uz punktiem pirkšana bija jāuzskata par “priekšdarbiem, kas tiek veikti, lai varētu pretendēt uz kādas mītnes īslaicīgas lietošanas tiesībām [vai] izmitināšanu viesnīcā” (
                     8
                  ). Tiesību uz punktiem iegāde pati par sevi nav darījums, kas apliekams ar PVN Sestās direktīvas (
                     9
                  ) 2. panta 1. punkta izpratnē. Šīs normas izpratnē ar PVN tiek aplikta tikai tiesību uz īslaicīgu mītnes lietošanu un uz izmitināšanu viesnīcā piešķiršana (
                     10
                  ).
            
         
               30.
            
            
               Šajā gadījumā lietotāji var iegādāties kredītpunktus no Madbid par naudas samaksu. Kredītpunktus nevar izmantot, lai iegādātos preces tieši no Madbid veikala. Tos var izmantot tikai, lai izdarītu solījumus Madbid izsolēs. Tie ir nepieciešami šādu solījumu izdarīšanai.
            
         
               31.
            
            
               Kā minēts šo secinājumu 5. un 6. punktā, kredītpunktu piešķiršana var tikt uzskatīta vai nu par pakalpojumu sniegšanu (proti, tiesību piedalīties Madbid izsolēs piešķiršana) (
                     11
                  ), vai arī par priekšdarbiem, kas nav apliekami ar PVN, kādi ir tikuši identificēti lietā Macdonald Resorts (jo var apgalvot, ka kredītpunktu pirkums pats par sevi nav lietotāju mērķis un ka viņu nodoms, iegādājoties kredītpunktus, galu galā ir iegādāties preces).
            
         
               32.
            
            
               Pirmajā gadījumā Madbid būtu jāmaksā PVN par kredītpunktu piešķiršanu dalībvalstī, kurā tas ir reģistrēts (
                     12
                  ), proti, Apvienotajā Karalistē. Tāda bija HMRC nostāja (
                     13
                  ). Pēdējā minētajā gadījumā Madbid būtu jāmaksā PVN par vēlāku preču piegādi tajā dalībvalstī, kurā beidzas preču nosūtīšana klientam (
                     14
                  ) (Vācijā, ja preces tiek piegādātas klientam Vācijā). Tāda bija Vācijas nodokļu iestāžu nostāja (
                     15
                  ).
            
         
               
                  33.
               
            
            
               
                  Madbid apgalvo, ka kredītpunktu piešķiršana ir uzskatāma par priekšdarbiem, kādi ir tikuši identificēti lietā Macdonald Resorts.
            
         
               34.
            
            
               Apvienotā Karaliste un Komisija uzskata, ka kredītpunktu piešķiršana ir pakalpojumu sniegšana, nevis priekšdarbi.
            
         
               35.
            
            
               Vispirms es pārbaudīšu, vai kredītpunktu piešķiršana ir jāuzskata par pakalpojumu sniegšanu, kas, ja tas tiek veikta par atlīdzību, ir uzskatāma par darījumu, kurš ir apliekams ar PVN Direktīvas 2006/112 2. panta 1. punkta c) apakšpunkta izpratnē, vai arī tā ir uzskatāma par priekšdarbiem, kas neietilpst šīs direktīvas 2. panta 1. punkta piemērošanas jomā, kādu ir tikuši identificēti lietā Macdonald Resorts. Tā kā kredītpunktu piešķiršana, pēc manām domām, ir pakalpojumu sniegšana, es pēc tam novērtēšu, vai tā tiek veikta par atlīdzību. Izvērtējot šos divus pirmā uzdotā jautājuma aspektus, es ņemšu vērā faktu, ka lietotāji var iegādāties preces no Madbid, vai nu uzvarot izsolē un iegādājoties laimētās preces, vai arī izmantojot tūlītējās pirkšanas funkciju un iegūtās atlaides funkciju.
            
         
         1. Vai kredītpunktu piešķiršana ir uzskatāma par priekšdarbiem, kādi ir tikuši identificēti lietā Macdonald Resorts, vai par pakalpojumu sniegšanu?
      
      
         a) Kredītpunktu piešķiršana nevar tikt uzskatīta par priekšdarbiem
      
      
               36.
            
            
               Taisnība, ka dalība Madbid izsolēs visticamāk nebūtu lietotāju mērķis pats par sevi (
                     16
                  ) un ka tādējādi lietotāju mērķis, iegādājoties kredītpunktus, galu galā ir iegādāties preces.
            
         
               37.
            
            
               Tomēr, manuprāt, kredītpunktu piešķiršana nevar tikt uzskatīta par priekšdarbiem, kas veikti, lai piegādātu preces, kādi ir tikuši identificēti lietā Macdonald Resorts.
            
         
               38.
            
            
               Patiešām, pirmkārt, lai gan katram kredītpunktam ir noteikta īpaša naudas vērtība Madbid datorsistēmās, kredītpunktus nevar izmantot kā naudas līdzekļus, lai veiktu tiešos preču pirkumus no Madbid veikala. Tiesas sēdē Madbid pārstāvis norādīja, ka tiešie pirkumi tiek apmaksāti ar kredītkarti vai debetkarti.
            
         
               39.
            
            
               Otrkārt, tiek sniegts konkrēts pakalpojums, proti, tiek piešķirtas tiesības piedalīties Madbid izsolēs. Dalība Madbid izsolēs sniedz lietotājiem iespēju iegādāties preces par cenu, kas ir mazāka par to tirgus vērtību, jo uzvarētāja cena parasti ir zemāka par izsolītās preces tirgus vērtību. Savukārt, iegādājoties tieši no Madbid veikala, lietotājiem ir jāmaksā preces tirgus cena. Saskaņā ar lūgumu sniegt prejudiciālu nolēmumu “[..] lēmums iegādāties kredītpunktus, nevis pāriet tieši uz Madbid veikalu, ir lēmums nopirkt iespēju iegādāties piedāvātās preces par cenu, kas ir mazāka (bieži vien daudz mazāka) par cenu Madbid veikalā. [..] Lietotāji, kuri sola izsolē, iegūst atlaides iespēju, uzvarot izsolē, kādas nav vienkāršiem pircējiem” (
                     17
                  ).
            
         
               40.
            
            
               Treškārt, izsoles uzvarētājam nav pienākuma iegādāties izsolīto preci. Ja uzvarētājs nesamaksā uzvarētāju cenu noteiktajā laika periodā, viņš zaudē tiesības iegādāties šo preci par uzvarētāju cenu. Tātad kredītpunktu piešķiršana ne vienmēr beidzas ar izsolītās preces piegādi.
            
         
               41.
            
            
               Ceturtkārt, ja izsoļu uzvarētājs iegādājas izsolīto preci, to kredītpunktu vērtība, kas iztērēti solīšanas procesā, netiek ieskaitīta uzvarētājā cenā. Šo kredītpunktu vērtība ir izsmelta. Citiem vārdiem sakot, solīšanā iztērētie kredītpunkti nevar tikt izmantoti, lai iegādātos izsolīto preci.
            
         
               42.
            
            
               Piektkārt, ja izsoles uzvarētājs iegādājas izsolīto preci un pēc tam atceļ pasūtījumu, tiek atmaksāta tikai uzvarētāja cena. Solīšanas procesā iztērēto kredītpunktu vērtība netiek atmaksāta.
            
         
               43.
            
            
               Sestkārt, situācija lietā Macdonald Resorts atšķiras no šajā lietā izskatītās.
            
         
               44.
            
            
               Patiešām, lietā Macdonald Resorts attiecīgais pakalpojums, kas bija izmitināšana viesnīcā vai mītnes īslaicīgas lietošanas tiesības, nebija “sniegts pilnā apmērā”, kamēr tiesības uz punktiem nebija pārvērstas “konkrētos pakalpojumos” (tiesības uz izmitināšanu konkrētā viesnīcā vai uz konkrētas mītnes lietošanu noteiktā laika periodā). Tas tā bija tādēļ, ka brīdī, kad klienti iegādājās tiesības uz punktiem, viņi nezināja, kādas mītnes būs pieejamas konkrētajā gadā vai uzturēšanās šajās mītnēs vērtību punktos. Kad klienti iegādājās tiesības uz punktiem, pakalpojumi nebija identificēti (
                     18
                  ).
            
         
               45.
            
            
               Turpretim konkrētajā gadījumā, kad lietotāji iegādājas kredītpunktus, viņi zina, kāds pakalpojums tiks sniegts, proti, tiesības piedalīties Madbid izsolēs. Kā to norādījusi Komisija, šis pakalpojums ir identificēts un tiek piegādāts tūlīt (jo lietotāji var izdarīt solījumus Madbid izsolēs tūlīt pēc kredītpunktu iegādes).
            
         
               46.
            
            
               Līdz ar to kredītpunktu pirkums nevar tikt uzskatīts par priekšdarbiem, kas veikti, lai piegādātu preces.
            
         
         b) Nav priekšdarbu gadījumā, kad solīšanās iztērētie kredītpunkti tiek izmantoti, lai iegādātos preces, izmantojot tūlītējās pirkšanas funkciju vai iegūtās atlaides funkciju
      
      
               47.
            
            
               Kā paskaidrots iepriekš 20.–22. punktā, kad lietotājs izstājas no izsoles vai zaudē izsoli, solījumu izdarīšanai izmantoto kredītpunktu vērtība nav izsmelta (
                     19
                  ).
            
         
               48.
            
            
               Patiešām, lietotājs izsolē var iegādāties preces no Madbid, noklikšķinot uz pogu “Pirkt tagad”. Šādā gadījumā to kredītpunktu vērtība, ko šis lietotājs iztērējis, lai izdarītu solījumus šajā izsolē, tiek ieskaitīta sākotnējā tūlītējās pirkšanas cenā.
            
         
               49.
            
            
               Lietotājs var arī iegādāties preces no Madbid, izmantojot iegūtās atlaides funkciju. Šādā gadījumā iegūtās atlaides, kuru summa ir vienāda ar to kredītpunktu vērtību, kurus šis lietotājs iztērējis solīšanai Madbid izsolēs, tiek ieskaitīta preču cenā Madbid veikalā.
            
         
               50.
            
            
               Saskaņā ar Madbid teikto tas, ka solīšanā iztērētie kredītpunkti var tikt izmantoti preču iegādei tieši no tās tiešsaistes veikala, liecina par to, ka kredītpunktu piešķiršana ir priekšdarbi, kādi ir tikuši identificēti lietā Macdonald Resorts.
            
         
               51.
            
            
               Tomēr, manuprāt, šis arguments neatspēko manu secinājumu iepriekš 46. punktā.
            
         
               52.
            
            
               Patiešām, pirmkārt, tikai to kredītpunktu vērtība, kas iztērēti solīšanas procesā, var tikt ieskaitīta to preču cenās, kas iegādātas, izmantojot tūlītējās pirkšanas funkciju vai iegūtās atlaides funkciju. Kredītpunkti, kas nav iztērēti solīšanas procesā, nevar tikt ieskaitīti šo preču cenā.
            
         
               53.
            
            
               Otrkārt, pakalpojums tika sniegts lietotājam, kuram piešķirts sākotnējās tūlītējās pirkšanas cenas samazinājums vai cenas Madbid veikalā samazinājums. Šis lietotājs piedalījās izsolē, kas deva viņam iespēju nopirkt izsolīto preci par cenu, kas bija zemāka par tās tirgus vērtību. Nav svarīgi, ka šis lietotājs ir nolēmis atteikties no šīs iespējas (noklikšķinot uz pogu “Pirkt tagad”) vai ka viņš nav laimējis un ir zaudējis izsolē tādējādi, ka viņam ir jāmaksā pilnā preces cena (
                     20
                  ). Tas nemaina faktu, ka viņam tika sniegts atsevišķs pakalpojums. Proti, šis lietotājs varēja izlemt iegādāties preces tieši Madbid veikalā, iepriekš neiesaistoties izsolē (
                     21
                  ). Viņš būtu samaksājis to pašu cenu, t.i., pilnu preces mazumtirdzniecības cenu.
            
         
               54.
            
            
               Šajā ziņā ir jānoraida Madbid arguments, ka situācija šajā lietā ir līdzīga situācijai lietā Société thermale d’Eugénie‑les‑Bains. Lietā Société thermale d’Eugénie‑les‑Bains Tiesa nosprieda, ka rokasnauda, ko klients samaksājis, rezervējot viesnīcas numuru un kas ir ieskaitīta pilnajā maksā par viesnīcas numuru, ja klients izmanto šo telpu, nav uzskatāma par atlīdzību par neatkarīga un atsevišķi nošķirama pakalpojuma sniegšanu (
                     22
                  ). Madbid ieskatā, tas nozīmē, ka kredītpunkti, kas iztērēti solīšanas procesā un kuru vērtība ir ieskaitīta to preču cenās, kas iegādātas, izmantojot tūlītējās pirkšanas funkciju vai iegūtās atlaides funkciju, neveido atlīdzību par jebkādu pakalpojumu sniegšanu. Tomēr, manuprāt, lietotājam tika sniegts atsevišķs pakalpojums, ciktāl viņam tika atļauts piedalīties izsolē. Šajā lietā situācija atšķiras no situācijas lietā Société thermale d’Eugénie‑les‑Bains.
            
         
               55.
            
            
               Treškārt, solījumu izdarīšanai iztērēto kredītpunktu vērtība dažreiz tiek zaudēta, jo lietotāji neizmanto iespēju veikt tiešos pirkumus, no kuriem var tikt atskaitīta šo kredītpunktu vērtība (
                     23
                  ).
            
         
               56.
            
            
               Ceturtkārt, ja lietotājs iegādājas preci, izmantojot tūlītējās pirkšanas funkciju vai iegūtās atlaides funkciju, un pēc tam atceļ pasūtījumu, tiek atmaksāta tikai sākotnējā tūlītējās pirkšanas cena vai cena Madbid veikalā. Solīšanā iztērēto kredītpunktu vērtība netiek atmaksāta.
            
         
               57.
            
            
               Tādēļ kredītpunktu piešķiršana nevar tikt uzskatīta par priekšdarbiem, kas veikti, lai piegādātu preces. Tā ir jāuzskata par pakalpojumu sniegšanu, proti, par tiesību piedalīties Madbid izsolēs piešķiršanu.
            
         
               58.
            
            
               Pilnības labad ir jānorāda, ka saskaņā ar judikatūru vairākas [pakalpojumu sniegšanas un/vai piegādes veikšanas] darbības, kas formāli ir nošķirtas, ir jāuzskata par vienotu darījumu, ja tās ir tik cieši saistītas, ka tās objektīvi veido vienotu, ekonomiski nedalāmu darbību, kuras sadalīšana būtu mākslīga, vai ja viena vai vairākas [pakalpojumu sniegšanas un/vai piegādes veikšanas] darbības veido galveno darbību un cita vai pārējās [pakalpojumu sniegšanas un/vai piegādes veikšanas] darbības veido vienu vai vairākas papilddarbības tā, ka tās ir apliekamas ar nodokli tāpat kā galvenā darbība (
                     24
                  ). Visi lietas dalībnieki piekrīt, ka šī judikatūra [šeit] nav piemērojama. Pirmkārt, es uzskatu, ka kredītpunktu piešķiršana un preču piegāde nevar tikt uzskatītas par vienotu, nedalāmu darbību, jo klienti var tieši iegādāties preces Madbid veikalā, nepiedaloties izsolēs. Otrkārt, manuprāt, kredītpunktu piešķiršana nevar tikt uzskatīta par preču piegādes papildinājumu, jo tūlītējās pirkšanas funkcijas vai iegūtās atlaides funkcijas mērķis ir nodrošināt, ka lietotāji nevar zaudēt naudu, piedaloties izsolēs. Tātad šo funkciju mērķis ir mudināt lietotājus piedalīties izsolēs. Arī preču piegādi nevar uzskatīt par papildinājumu kredītpunktu piešķiršanai, jo tikai reti ir tā, ka lietotāji neizmanto iespēju izmantot kredītpunktus vai iegādāties preces ar tūlītējās pirkšanas funkcijas vai iegūtās atlaides funkcijas palīdzību. Līdz ar to iepriekš minētā judikatūra nav piemērojama.
            
         
         2. Vai kredītpunkti tiek piešķirti par atlīdzību Direktīvas 2006/112 2. panta 1. punkta c) apakšpunkta izpratnē?
      
      
               59.
            
            
               Saskaņā ar Direktīvas 2006/112 2. panta 1. punkta c) apakšpunktu, lai pakalpojumu sniegšana tiktu ietverta šajā direktīvā, tai ir jābūt veiktai par atlīdzību.
            
         
               60.
            
            
               Saskaņā ar pastāvīgo judikatūru pakalpojumu sniegšana tiek veikta par atlīdzību Direktīvas 2006/112 2. panta 1. punkta c) apakšpunkta izpratnē tikai tad, ja starp pakalpojuma sniedzēju un tā saņēmēju pastāv tiesiskas attiecības, saskaņā ar kurām pastāv savstarpējs izpildījums, un pakalpojumu sniedzēja saņemtā samaksa ir faktiska atlīdzība par pakalpojuma saņēmējam sniegto pakalpojumu. Tiesa ir nospriedusi, ka tas tā ir gadījumā, ja starp sniegto pakalpojumu un saņemto atlīdzību pastāv tieša saikne, atbilstoši kurai samaksātās summas ir faktiska atlīdzība par atsevišķi nosakāmu pakalpojumu, kurš sniegts šādu tiesisku attiecību kontekstā (
                     25
                  ).
            
         
               61.
            
            
               
                  Madbid apgalvo, ka, ja kredītpunktu piešķiršana būtu uzskatāma par pakalpojumu sniegšanu, šī piegāde netiktu veikta par atlīdzību.
            
         
               62.
            
            
               Apvienotās Karalistes valdība un Komisija apgalvo, ka kredītpunktu piešķiršana tiek veikta par atlīdzību un tā ir summa, ko lietotāji maksā par kredītpunktu piešķiršanu.
            
         
               63.
            
            
               Manuprāt, kredītpunktu piešķiršana tiek veikta par atlīdzību Direktīvas 2006/112 2. panta 1. punkta c) apakšpunkta izpratnē. Šī atlīdzība ir summa, ko lietotāji maksā par kredītpunktu piešķiršanu (
                     26
                  ).
            
         
               64.
            
            
               Pirmkārt, pastāv tiesiskas attiecības starp Madbid un lietotājiem. Saskaņā ar lūgumu sniegt prejudiciālu nolēmumu, kad personas reģistrējas tiešsaistē kā lietotāji, viņiem ir jāpiekrīt Madbid līguma noteikumiem. Turpmākie kredītpunktu pirkumi ir tiesiskās attiecības starp Madbid un lietotājiem.
            
         
               65.
            
            
               Otrkārt, pastāv tieša saikne starp tiesību piedalīties Madbid izsolēs piešķiršanu un summu, ko lietotāji maksā par kredītpunktu piešķiršanu. Proti, kredītpunkti tiek izmantoti, lai izdarītu solījumus Madbid izsolēs.
            
         
               66.
            
            
               Turklāt, ja lietotājs uzvar izsolē, nav saiknes starp izsolītās preces piegādi un cenu, kas samaksāta par kredītpunktu piešķiršanu. Tas ir tāpēc, ka šajā izsolē solīšanai izmantoto kredītpunktu vērtība ir izsmelta. Tā netiek ieskaitīta uzvarētājā cenā. Turklāt preču piegāde var nenotikt, jo uzvarētājam nav obligāti jāiegādājas laimētās preces.
            
         
               67.
            
            
               Turklāt, ja lietotājs izstājas no izsoles vai zaudē izsolē, kā norādījusi Apvienotā Karaliste, saikne starp jebkādu to preču piegādi, kas iegādātas, izmantojot tūlītējās pirkšanas funkciju vai iegūtās atlaides funkciju, un cenu, kas samaksāta par kredītpunktu piešķiršanu, ir netieša. Ir taisnība, ka solīšanai iztērēto kredītpunktu vērtība tiek ieskaitīta sākotnējā tūlītējās pirkšanas cenā vai cenā Madbid veikalā. Tomēr tikai to kredītpunktu vērtība, kas iztērēti solīšanas procesā, var tikt ieskaitīta preču cenā. Turklāt dažkārt preču piegāde var nenotikt, ja lietotājs neizmanto iespēju veikt pirkumus, no kuriem var tikt atskaitīta to kredītpunktu cena, kas iztērēti solīšanas laikā.
            
         
               68.
            
            
               Es secinu, ka kredītpunktu piešķiršana tiek veikta par atlīdzību Direktīvas 2006/112 2. panta 1. punkta c) apakšpunkta izpratnē. Šī atlīdzība ir summa, ko lietotāji maksā par kredītpunktu piešķiršanu.
            
         
         3. Nav nekādas citas pakalpojumu sniegšanas par atlīdzību
      
      
               69.
            
            
               Pilnības labad ir jānorāda, ka Madbid neveic kādu citu pakalpojumu sniegšanu par atlīdzību Direktīvas 2006/112 2. panta 1. punkta c) apakšpunkta izpratnē, kas nebūtu kredītpunktu izdošana. Pakalpojums netiek sniegts tad, kad lietotājs izsolē izdara solījumu (jo piešķirtie kredītpunkti ir tas, kas ļauj lietotājam izdarīt solījumus), vai tad, kad kredītpunktu vai iegūto atlaižu, ko rada šie kredītpunkti, derīguma termiņš beidzas (jo tajā brīdī Madbid nesniedz nekādus papildu pakalpojumus).
            
         
               70.
            
            
               Tādēļ uz pirmo uzdoto jautājumu ir jāatbild, ka tādos apstākļos kā pamatlietā, kuros uzņēmējsabiedrība uztur maksas soļa izsoļu tīmekļvietni un arī tieši pārdod preces tiešsaistes veikalā, tas, ka šī uzņēmējsabiedrība reģistrētajiem lietotājiem piešķir tādus kredītpunktus, kādi aplūkoti pamatlietā, kuri lietotājiem ļauj izdarīt solījumus šīs uzņēmējsabiedrības rīkotajās izsolēs, bet kurus nevar tieši apmainīt uz precēm, nevar tikt uzskatīts par priekšdarbiem, kādi ir tikuši identificēti lietā Macdonald Resorts, kas paši par sevi neietilpst Direktīvas 2006/112 2. panta 1. punkta piemērošanas jomā. Šī piešķiršana ir jāuzskata par pakalpojumu sniegšanu par atlīdzību šīs normas c) apakšpunkta izpratnē, un atlīdzība ir summa, ko lietotāji maksā par kredītpunktu piešķiršanu. Kredītpunktu piešķiršana par šo summu ir jāuzskata par pakalpojumu sniegšanu par atlīdzību Direktīvas 2006/112 2. panta 1. punkta c) apakšpunkta izpratnē arī tad, ja lietotājs izstājas no izsoles vai zaudē izsolē un dodas iegādāties preces no šīs uzņēmējsabiedrības – šajā gadījumā solīšanai izmantoto kredītpunktu vērtība tiek ieskaitīta šo preču cenā.
            
         
         
            B.
          
            Otrais uzdotais jautājums
         
      
      
               71.
            
            
               Ar otro jautājumu iesniedzējtiesa būtībā jautā, kas ir jāuzskata par atlīdzību par Madbid veikto preču piegādi Direktīvas 2006/112 2. panta 1. punkta a) apakšpunkta izpratnē.
            
         
               72.
            
            
               Pirmkārt, iesniedzējtiesa jautā, vai summa, ko lietotāji maksā par kredītpunktu piešķiršanu, ir jāuzskata par avansa maksājumu šīs direktīvas 65. panta izpratnē tādējādi, ka tā ir daļa no atlīdzības par preču piegādi. Otrkārt, iesniedzējtiesa jautā, vai tad, ja lietotājs neuzvar izsolē un solīšanai izmantoto kredītpunktu vērtība tiek ieskaitīta to preču cenā, kas iegādātas, izmantojot tūlītējās pirkšanas funkciju vai iegūtās atlaides funkciju, šo kredītpunktu vērtība ir uzskatāma par cenas atlaidi Direktīvas 2006/112 79. panta b) punkta izpratnē vai tomēr tā ir daļa no atlīdzības par šo preču piegādi. Treškārt, iesniedzējtiesa jautā, vai gadījumā, ja lietotājs uzvar izsolē un iegādājas laimētās preces, atlīdzība par preču piegādi ietver tikai uzvarētāju cenu, kā arī nosūtīšanas un apstrādes maksu vai tomēr tā ietver arī šajā izsolē solīšanai izmantoto kredītpunktu vērtību.
            
         
               73.
            
            
               Es pārbaudīšu, pirmkārt, vai summa, kas samaksāta par kredītpunktu piešķiršanu, ir avansa maksājums Direktīvas 2006/112 65. panta izpratnē, otrkārt, kas ir atlīdzība par izsolē laimēto preču piegādi un, treškārt, kas ir atlīdzība par to preču piegādi, kuras iegādātas, izmantojot tūlītējās pirkšanas funkciju vai iegūtās atlaides funkciju
            
         
         1. Summa, kas samaksāta par kredītpunktu piešķiršanu, nav avansa maksājums Direktīvas 2006/112 65. panta izpratnē
      
      
               74.
            
            
               Saskaņā ar Direktīvas 2006/112 63. pantu PVN kļūst iekasējams tad, kad faktiski ir veikta preču piegāde vai pakalpojumu sniegšana.
            
         
               75.
            
            
               Tomēr šīs pašas Direktīvas 65. pantā ir paredzēts, ka gadījumā, ja maksājums izdarāms avansā pirms preču piegādes vai pakalpojumu sniegšanas, PVN kļūst iekasējams līdz ar maksājuma saņemšanu un par saņemto summu.
            
         
               76.
            
            
               Saskaņā ar judikatūru, lai šādā situācijā PVN kļūtu iekasējams, visai attiecīgajai informācijai par iekasējamības gadījumu, proti, par piegādi nākotnē vai [pakalpojumu] sniegšanu nākotnē, jau ir jābūt zināmai iepriekš un tāpēc it īpaši precēm vai pakalpojumiem ir jābūt precīzi identificētiem (
                     27
                  ).
            
         
               77.
            
            
               
                  Madbid un Apvienotās Karalistes valdība piekrīt, ka summa, ko lietotāji maksā par kredītpunktu piešķiršanu, nav avansa maksājums saskaņā ar Direktīvas 2006/112 65. pantu. Komisija šo jautājumu neapskata.
            
         
               78.
            
            
               Pēc manām domām, summa, kas samaksāta par kredītpunktu piešķiršanu, nevar tikt uzskatīta par avansa maksājumu pirms preču piegādes Direktīvas 2006/112 65. panta izpratnē.
            
         
               79.
            
            
               Proti, kā paskaidrots iepriekš 63.–68. punktā, summa, kas samaksāta par kredītpunktu piešķiršanu, ir atlīdzība par pakalpojuma sniegšanu (t.i., par tiesību piedalīties Madbid izsolēs piešķiršanu), nevis par preču piegādi pēc izsoles (ja šāda piegāde notiek). Šie ir divi atsevišķi darījumi. Summa, kas samaksāta kā atlīdzība par vienu darījumu, nevar tikt uzskatīta par atlīdzības avansa maksājumu par otru darījumu.
            
         
               80.
            
            
               Katrā ziņā, kā apgalvo Madbid, brīdī, kad lietotāji iegādājas kredītpunktus, viņi nezina, kādas preces viņi iegādāsies no Madbid (
                     28
                  ). Šīs preces nav precīzi identificētas, kā prasīts iepriekš 76. punktā minētajā judikatūrā.
            
         
               81.
            
            
               Tādējādi summa, kas samaksāta par kredītpunktu piešķiršanu, nevar tikt uzskatīta par avansa maksājumu pirms preču piegādes Direktīvas 2006/112 65. panta izpratnē.
            
         
         2. Kas ir atlīdzība par izsolē laimētās preces piegādi?
      
      
               82.
            
            
               Saskaņā ar Direktīvas 2006/112 73. pantu ar nodokli apliekamā summa ir visa summa, kas veido atlīdzību, kuru piegādātājs [vai pakalpojumu sniedzējs] ir saņēmis vai saņems par preču piegādi vai pakalpojumu sniegšanu.
            
         
               83.
            
            
               Saskaņā ar pastāvīgo judikatūru šai atlīdzībai ir subjektīvā vērtība, proti, tā ir faktiski saņemtā summa katrā konkrētajā gadījumā, nevis summa, kas aprēķināta atbilstoši objektīviem kritērijiem (
                     29
                  ).
            
         
               84.
            
            
               
                  Madbid apgalvo, ka atlīdzība par izsolē laimēto preču piegādi ietver ne tikai izsoles uzvarētāju cenu, tai pieskaitot nosūtīšanas un apstrādes maksu, bet arī šajā izsolē solīšanai iztērēto kredītpunktu vērtību.
            
         
               85.
            
            
               Apvienotās Karalistes valdība un Komisija apgalvo, ka tikai izsoles uzvarētāja cena, tai pieskaitot nosūtīšanas un apstrādes maksu, ir atlīdzība par izsolē laimēto preču piegādi.
            
         
               86.
            
            
               Manuprāt, tikai izsoles uzvarētāja cena, tai pieskaitot nosūtīšanas un apstrādes maksu, ir atlīdzība par izsolē laimētās preces piegādi. Summa, kas samaksāta par to kredītpunktu piešķiršanu, kas iztērēti solīšanai šajā izsolē, nav atlīdzība par šīs preces piegādi, jo, kā iepriekš paskaidrots 63.–68. punktā, tā ir atlīdzība par tiesību piedalīties izsolē piešķiršanu, kas ir atsevišķs darījums.
            
         
         3. Kas ir atlīdzība par to preču piegādi, kuras iegādātas, izmantojot tūlītējās pirkšanas funkciju un iegūtās atlaides funkciju?
      
      
               87.
            
            
               Iesniedzējtiesa jautā, vai gadījumā, ja lietotājs iegādājas preces, izmantojot tūlītējās pirkšanas funkciju vai iegūtās atlaides funkciju, atlīdzība par šo preču piegādi ir sākotnējā tūlītējās pirkšanas cena vai cena Madbid interneta veikalā vai tomēr tā ir sākotnējā tūlītējās pirkšanas cena vai cena Madbid interneta veikalā, no kuras atskaitīta solīšanai iztērēto kredītpunktu vērtība.
            
         
               88.
            
            
               
                  Madbid apgalvo, ka gadījumā, ja preci nopērk, izmantojot tūlītējās pirkšanas funkciju vai iegūtās atlaides funkciju, atlīdzība par šo preču piegādi ietver solīšanai iztērēto kredītpunktu vērtību.
            
         
               89.
            
            
               Apvienotās Karalistes valdība un Komisija uzskata, ka atlīdzība par šo preču piegādi ir sākotnējā tūlītējās pirkšanas cena vai cena Madbid veikalā, tai pieskaitot nosūtīšanas un apstrādes maksu un no tās atskaitot solīšanai iztērēto kredītpunktu vērtību.
            
         
         a) Solīšanai iztērēto kredītpunktu vērtība nav daļa no atlīdzības par to preču piegādi, kas iegādātas, izmantojot tūlītējās pirkšanas funkciju vai iegūtās atlaides funkciju
      
      
               90.
            
            
               Es uzskatu, ka tad, ja preces tiek pirktas, izmantojot tūlītējās pirkšanas funkciju vai iegūtās atlaides funkciju, atlīdzība par šo preču piegādi ir sākotnējā pirkšanas cena vai cena Madbid veikalā, tai pieskaitot nosūtīšanas un apstrādes maksu un no tās atskaitot solīšanai iztērēto kredītpunktu vērtību (
                     30
                  ).
            
         
               91.
            
            
               Tas tā ir tāpēc, kā izskaidrots šo secinājumu 63.–68. punktā, ka par solīšanai iztērēto kredītpunktu piešķiršanu samaksātā summa ir atlīdzība par pakalpojumu, proti, par tiesību piedalīties Madbid izsolēs piešķiršanu. Tādējādi šī summa nevar tikt uzskatīta par vēlāku to preču piegādi, kas nopirktas, izmantojot tūlītējās pirkšanas funkciju vai iegūtās atlaides funkciju, kas ir atsevišķs darījums.
            
         
               92.
            
            
               Līdz ar to solīšanai iztērēto kredītpunktu vērtība, kas tiek ieskaitīta sākotnējā tūlītējās pirkšanas cenā vai cenā Madbid veikalā, ir jāuzskata par atlaidi to preču cenai, kas iegādātas, izmantojot tūlītējās pirkšanas funkciju vai iegūtās atlaides funkciju, Direktīvas 2006/112 79. panta b) punkta izpratnē. Šo kredītpunktu vērtība pati par sevi nav daļa no summas, kas apliekama ar nodokli, par šo preču piegādi.
            
         
               93.
            
            
               Turklāt, ja kredītpunkti būtu uzskatāmi par kuponiem, kurus, tiklīdz tie iztērēti solīšanai, var izmantot, lai iegūtu to preču pirkuma cenu samazinājumu, kas iegādātas, izmantojot tūlītējās pirkšanas funkciju vai iegūtās atlaides funkciju (
                     31
                  ), tas būtu saskaņā ar Tiesas konstatējumu lietā Elida Gibbs par to, ka ar nodokli apliekamā summa ir preču pārdošanas cena, no kuras atskaitīta kupona vērtība (
                     32
                  ), kas šajā lietā atbilst sākotnējai preču tūlītējās pirkšanas cenai vai to cenai Madbid veikalā (tai pieskaitot nosūtīšanas un apstrādes maksu), atskaitot solīšanai iztērēto kredītpunktu vērtību.
            
         
         b) Situācija, kad solīšanai iztērēto kredītpunktu vērtība ir vienāda ar sākotnējo tūlītējās pirkšanas cenu vai cenu Madbid veikalā
      
      
               94.
            
            
               Tomēr, ja solīšanai iztērēto kredītpunktu vērtība ir vienāda ar sākotnējo tūlītējās pirkšanas cenu vai cenu Madbid veikalā, atlaide sedz visu tās preces cenu, kas iegādāta, izmantojot tūlītējās pirkšanas funkciju vai iegūtās atlaides funkciju. Šajā situācijā rodas jautājums, vai solīšanā izlietoto kredītpunktu vērtība ir cenu atlaide Direktīvas 2006/112 79. panta b) punkta izpratnē.
            
         
               95.
            
            
               Šajā ziņā ir jāatsaucas uz 1999. gada 27. aprīļa spriedumu Kuwait Petroleum (C‑48/97, EU:C:1999:203). Minētajā lietā naftas kompānija klientiem piedāvāja atlaižu kuponus par katriem 12 litriem nopirktās degvielas. Ar šiem kuponiem varēja izpirkt preces, kas izvēlētas no kataloga (turpmāk tekstā – “izpirkuma preces”). Degvielas cena bija vienāda neatkarīgi no tā, vai klienti pieņēma kuponus. Kā jau minēts iepriekš, Tiesa konstatēja, ka klientiem netika piešķirta atlaide no izpirkuma preču cenas, jo Sestās direktīvas (
                     33
                  )11. panta A daļas 3. punkta b) apakšpunktā, kas pašlaik ir Direktīvas 2006/112 79. panta b) punkts, minētais termins “cenu atlaide” nevar tikt piemērots samazinājumiem, kas sedz visu cenu (
                     34
                  ). Līdz ar to izpirkšanas preces tika nodotas bez maksas. Saskaņā ar Sestās direktīvas 5. panta 6. punktu, kas tagad ir Direktīvas 2006/112 16. pants (
                     35
                  ), preču nodošana bez maksas ir jāuzskata par preču piegādi par atlīdzību, ja PVN par šīm precēm ir bijis pilnīgi vai daļēji atskaitāms (
                     36
                  ).
            
         
               96.
            
            
               Rakstveida apsvērumos Madbid apgalvo, ka no sprieduma Kuwait Petroleum izriet, ka solīšanā iztērēto kredītpunktu vērtība nevar tikt uzskatīta par cenu atlaidi Direktīvas 2006/112 79. panta b) punkta izpratnē.
            
         
               97.
            
            
               Atbildot uz jautājumu, kas tika uzdots šajā ziņā tiesas sēdē, Apvienotās Karalistes valdība norādīja, ka gadījumā, ja solīšanā iztērēto kredītpunktu vērtība ir vienāda ar sākotnējo tūlītējās pirkšanas cenu vai cenu Madbid veikalā, atlīdzība par to preču piegādi, kas iegādātas, izmantojot tūlītējās pirkšanas funkciju vai iegūtās atlaides funkciju, nav nulle. Proti, šajā situācijā ir jāmaksā nosūtīšanas un apstrādes maksa, un tā ir daļa no atlīdzības par preču piegādi. Šī maksa nevar tikt samazināta par to kredītpunktu daudzumu, kas iztērēti solīšanas laikā.
            
         
               98.
            
            
               Pēc Komisijas domām, no sprieduma Kuwait Petroleum izriet, ka situācijā, kad solīšanai iztērēto kredītpunktu vērtība ir vienāda ar sākotnējo tūlītējās pirkšanas cenu vai cenu Madbid veikalā, preces tiek nodotas bez maksas Direktīvas 2006/112 16. panta nozīmē. Tādēļ šajā situācijā saskaņā ar minētās direktīvas 74. pantu ar nodokli apliekamā summa ir pirkšanas cena, kas samaksāta Madbid. Tomēr Komisija uzsvēra, ka Madbid parasti nenodod preces bez maksas un ka tādēļ spriedumam Kuwait Petroleum diez vai ir nozīme šajā lietā.
            
         
               99.
            
            
               Manuprāt, pretēji tam, ko apgalvo Madbid, no sprieduma Kuwait Petroleum nav secināms, ka solīšanā izlietoto kredītpunktu vērtība nav uzskatāma par cenu atlaidi Direktīvas 2006/112 79. panta b) punkta izpratnē. Proti, minētajā lietā atlaide sedza visu cenu par jebkuru no izpirkuma precēm, savukārt aplūkojamajā gadījumā solījumos iztērēto kredītpunktu vērtība, kas tiek ieskaitīta sākotnējā tūlītējās pirkšanas cenā vai Madbid veikala cenā, parasti ir mazāka par šo cenu (
                     37
                  ). Tādēļ šajā gadījumā daļa no preču cenas parasti tiek samaksāta ar vienu no pieņemtajām maksājumu metodēm, piemēram, ar kredītkarti vai debetkarti.
            
         
               100.
            
            
               Turklāt es uzskatu, ka tad, ja solīšanai iztērēto kredītpunktu vērtība ir vienāda ar sākotnējo tūlītējās pirkšanas cenu vai cenu Madbid veikalā, to preču piegāde, kas iegādātas, izmantojot tūlītējās pirkšanas funkciju vai iegūtās atlaides funkciju, nav nodošana bez maksas Direktīvas 2006/112 16. panta nozīmē.
            
         
               101.
            
            
               Ir taisnība, ka lietā Kuwait Petroleum bija divi atsevišķi darījumi (proti, degvielas piegāde un izpirkuma preču piegāde) un ka degvielas cena bija vienāda neatkarīgi no tā, vai klienti pieņēma atlaižu kuponus. Līdzīgi šajā gadījumā ir divi darījumi, un summa, kas samaksāta par kredītpunktiem, ir vienāda neatkarīgi no tā, vai lietotājs tos izmanto, lai izdarītu solījumus, vai to nedara 180 dienu laikā (
                     38
                  ), un neatkarīgi no tā, vai lietotājs solīšanai iztērētos kredītpunktus ieskaita sākotnējā tūlītējās pirkšanas cenā vai cenā Madbid veikalā vai arī to nedara 365 dienu laikā (
                     39
                  ).
            
         
               102.
            
            
               Tomēr ir jāuzsver, ka lietā Kuwait Petroleum Tiesa norādīja, ka iesniedzējtiesai būtu jāpārbauda, vai daļa no cenas, kas samaksāta par degvielu, neatkarīgi no tā, vai šī daļa ir identificējama vai ne, bija kompensācija par izpirkuma precēm. Iemesls, kādēļ Tiesa tomēr secināja, ka izpirkuma preču piegāde ir nodošana bez maksas, bija tas, ka fakts, ka degvielas cena bija vienāda neatkarīgi no tā, vai klienti pieņēma atlaižu kuponus, stingri liecināja, ka izpirkuma preču piegāde bija nodošana bez maksas (
                     40
                  ). Savukārt šajā gadījumā cena par precēm, kas iegūtas no Madbid, ir precīzi nosakāma. Kad lietotājs iegādājas preces, izmantojot tūlītējās pirkšanas funkciju, sākotnējā tūlītējās pirkšanas cena, kā arī jaunā cena (t.i., sākotnējā tūlītējās pirkšanas cena, no kuras atskaitīta šī lietotāja attiecīgajā izsolē solīšanai iztērēto kredītpunktu vērtība) tiek parādītas šim lietotājam (
                     41
                  ). Tāpat preču cena Madbid veikalā noteikti tiek parādīta šajā veikalā, jo šīs preces var iegādāties klienti, kuri nepērk nevienu kredītpunktu un kuriem līdz ar to nav piešķirta iegūtā atlaide, ko varētu ieskaitīt šajā cenā. Tādēļ šajā gadījumā preces, kas iegādātas, izmantojot tūlītējās pirkšanas funkciju vai iegūtās atlaides funkciju, tiek piegādātas apmaiņā pret samaksu, kas ir identificējama summa. Turklāt šīs summas samaksa atšķiras no maksājuma par kredītpunktu piešķiršanu. Proti, pirmais minētais maksājums obligāti tiek veikts pēc pēdējā minētās maksājuma, jo lietotājs, kad viņš iegādājas kredītpunktus, nezina, kādas preces viņš iegādāsies no Madbid un par kādu cenu. Līdz ar to, ja solīšanai iztērēto kredītpunktu vērtība ir vienāda ar sākotnējo tūlītējās pirkšanas cenu vai cenu Madbid veikalā, preces, kas iegādātas, izmantojot tūlītējās pirkšanas funkciju vai iegūtās atlaides funkciju, netiek nodotas bez maksas Direktīvas 2006/112 16. panta izpratnē.
            
         
               103.
            
            
               Katrā ziņā ir jāatzīmē, kā to apgalvoja Apvienotās Karalistes valdības pārstāvis, ka lietotājiem jāmaksā nosūtīšanas un apstrādes maksa, pat ja solīšanai iztērēto kredītpunktu vērtība ir vienāda ar sākotnējo tūlītējās pirkšanas cenu vai cenu Madbid tiešsaistes veikalā. Iesniedzējtiesai ir jāpārbauda, vai Madbid preču pārdošana un to nosūtīšana ir jāuzskata par atsevišķiem darījumiem. Tomēr es atzīmēju, ka tiesas sēdes laikā Apvienotās Karalistes valdība, kurai nemaz neiebilda Madbid vai Komisija, norādīja, ka Madbid veic vienotu preču piegādi, kad tā nodrošina preces un nogādā tās lietotājiem. Ja tas tā ir, nosūtīšanas un apstrādes maksa tiktu uzskatīta par daļu no atlīdzības par preču piegādi. Šī piegāde nebūtu nodošana bez maksas Direktīvas 2006/112 16. panta izpratnē.
            
         
               104.
            
            
               Tādēļ, manuprāt, pat tad, ja solīšanai iztērēto kredītpunktu vērtība ir vienāda ar sākotnējo tūlītējās pirkšanas cenu vai cenu Madbid tiešsaistes veikalā, šo kredītpunktu vērtība ir jāuzskata par cenu atlaidi Direktīvas 2006/112 79. panta b) punkta izpratnē. Summa, kurai uzliek nodokli, kā minēts šo secinājumu 92. un 93. punktā, ir Madbid preču pārdošanas cena (sākotnējā tūlītējās pirkšanas cena vai cena Madbid veikalā), tai pieskaitot nosūtīšanas un apstrādes maksu un no tās atskaitot solīšanai iztērēto kredītpunktu vērtību.
            
         
               105.
            
            
               Līdz ar to uz otro jautājumu ir jāatbild, ka summa, kas samaksāta par tādu kredītpunktu piešķiršanu, kādi ir aplūkoti pamatlietā, nevar tikt uzskatīta par avansa maksājumu pirms preču piegādes Direktīvas 2006/112 65. panta izpratnē. Ja lietotājs uzvar izsolē, atlīdzība par laimēto preču piegādi ietver tikai izsoles uzvarētāju cenu, tai pieskaitot nosūtīšanas un apstrādes maksu. Šajā izsolē solīšanai iztērēto kredītpunktu vērtība nav daļa no atlīdzības par laimētās preces piegādi. Ja lietotājs izstājas no izsoles vai zaudē izsolē un turpina iegādāties preces no uzņēmējsabiedrības – un šādā gadījumā solīšanai izmantoto kredītpunktu vērtība tiek ieskaitīta šo preču cenā –, atlīdzība par šo preču piegādi ir šī cena, tai pieskaitot nosūtīšanas un apstrādes maksu un atskaitot solīšanai izmantoto kredītpunktu vērtību. Šādā gadījumā solījumu izteikšanai izmantoto kredītpunktu vērtība ir jāuzskata par cenu atlaidi Direktīvas 2006/112 79. panta b) punkta izpratnē.
            
         
         
            C.
          
            Par trešo attiecināmo jautājumu
         
      
      
               106.
            
            
               Ar trešo jautājumu iesniedzējtiesa jautā, cik lielā mērā, ja divas dalībvalstis PVN mērķiem aplūko kādu darījumu atšķirīgi, vienas dalībvalsts tiesām būtu jāņem vērā vēlme izvairīties no nodokļu dubultas uzlikšanas un – otrādi – no šī darījuma neaplikšanas ar nodokli, kā arī nodokļu neitralitātes princips.
            
         
               107.
            
            
               Es uzskatu, kā to apgalvo Komisija, ka uz trešo uzdoto jautājumu ir jāatbild, ka gadījumā, ja dalībvalsts tiesai, kuras nolēmums saskaņā ar valsts tiesību aktiem var tikt pārsūdzēts, ir zināms, ka Direktīvas 2006/112 noteikumu interpretācija, ko izmanto kādas citas dalībvalsts tiesas vai nodokļu iestādes, atšķiras no tās pašas sniegtās interpretācijas, tā var vērsties Tiesā saskaņā ar LESD 267. pantu.
            
         
         IV. Secinājumi
      
      
               108.
            
            
               Ņemot vērā iepriekš minēto, ierosinu uz First‑tier Tribunal (Tax Chamber) (Apvienotā Karaliste) uzdotajiem jautājumiem atbildēt šādi:
               
                        1)
                     
                     
                        Tādos apstākļos kā pamatlietā, kuros uzņēmējsabiedrība uztur maksas soļa izsoļu tīmekļvietni un arī tieši pārdod preces tiešsaistes veikalā, tas, ka šī uzņēmējsabiedrība reģistrētajiem lietotājiem piešķir tādus kredītpunktus, kādi aplūkoti pamatlietā, kuri lietotājiem ļauj izdarīt solījumus šīs uzņēmējsabiedrības rīkotajās izsolēs, bet kurus nevar tieši apmainīt pret precēm, nevar tikt uzskatīts par priekšdarbiem, kādi ir tikuši identificēti 2010. gada 16. decembra sprieduma Macdonald Resorts (C‑270/09, EU:C:2010:780) 24. punktā, kas paši par sevi neietilpst Padomes Direktīvas 2006/112/EK (2006. gada 28. novembris) par kopējo pievienotās vērtības nodokļa sistēmu 2. panta 1. punkta piemērošanas jomā. Šī piešķiršana ir jāuzskata par pakalpojumu sniegšanu par atlīdzību šīs normas c) apakšpunkta izpratnē, un atlīdzība ir summa, ko lietotāji maksā par kredītpunktu piešķiršanu. Kredītpunktu piešķiršana par šo summu ir jāuzskata par pakalpojumu sniegšanu par atlīdzību Direktīvas 2006/112 2. panta 1. punkta c) apakšpunkta izpratnē arī tad, ja lietotājs izstājas no izsoles vai zaudē izsolē un dodas iegādāties preces no šīs uzņēmējsabiedrības – šajā gadījumā solīšanai izmantoto kredītpunktu vērtība tiek ieskaitīta šo preču cenā.
                     
                  
                        2)
                     
                     
                        Summa, kas samaksāta par tādu kredītpunktu piešķiršanu, kādi ir aplūkoti pamatlietā, nevar tikt uzskatīta par avansa maksājumu pirms preču piegādes Direktīvas 2006/112 65. panta izpratnē. Ja lietotājs uzvar izsolē, atlīdzība par laimēto preču piegādi ietver tikai izsoles uzvarētāju cenu, tai pieskaitot nosūtīšanas un apstrādes maksu. Šajā izsolē solīšanai iztērēto kredītpunktu vērtība nav daļa no atlīdzības par laimētās preces piegādi. Ja lietotājs izstājas no izsoles vai zaudē izsolē un turpina iegādāties preces no uzņēmējsabiedrības – un šādā gadījumā solīšanai izmantoto kredītpunktu vērtība tiek ieskaitīta šo preču cenā –, atlīdzība par šo preču piegādi ir šī cena, tai pieskaitot nosūtīšanas un apstrādes maksu un atskaitot solīšanai izmantoto kredītpunktu vērtību. Šādā gadījumā solījumu izteikšanai izmantoto kredītpunktu vērtība ir jāuzskata par cenu atlaidi Direktīvas 2006/112 79. panta b) punkta izpratnē.
                     
                  
                        3)
                     
                     
                        Ja dalībvalsts tiesai, kuras nolēmums saskaņā ar valsts tiesību aktiem var tikt pārsūdzēts, ir zināms, ka Direktīvas 2006/112 noteikumu interpretācija, ko izmanto kādas citas dalībvalsts tiesas vai nodokļu iestādes, atšķiras no tās pašas sniegtās interpretācijas, tā var vērsties Tiesā saskaņā ar LESD 267. pantu.
                     
                  
         (
            1
         )	Oriģinālvaloda – angļu.
      (
            2
         )	Direktīva (2006. gada 28. novembris) par kopējo pievienotās vērtības nodokļa sistēmu (OV 2006, L 347, 1. lpp.).
      (
            3
         )	Savukārt parastās izsoles dalībniekiem nav jāpiedalās, lai veiktu solījumu iesniegšanu.
      (
            4
         )	Tā darījuma būtība, ko veikuši solītāji, kuri neuzvarēja izsolē, arī tiks novērtēta tālāk, ņemot vērā prasītāja pamatlietā veiktās uzņēmējdarbības īpašās iezīmes.
      (
            5
         )	Paketes cena tiek dalīta ar kredītu skaitu, pēc tam izmantojot noapaļošanas mehānismu, kā rezultātā rodas precīza vai gandrīz precīza ekvivalence starp lietotāja sākotnēji iemaksāto summu un kredītpunktam piešķirto vērtību.
      (
            6
         )	Piemēram, ja datora izsole sākas ar 0,00 GBP, pieskaitot 8,00 GBP par nosūtīšanu un apstrādi, un tiek slēgta ar vairāksolījumu 1,45 GBP (t.i., pēc 145 solījumiem), izsoles uzvarētājam būtu tiesības pirkt datoru par 1,45 GBP, pieskaitot 8,00 GBP par nosūtīšanu un apstrādi, veidojot kopējo cenu 9,45 GBP.
      (
            7
         )	Taču sākotnējā tūlītējās pirkšanas cena var būt mazāka par ieteikto mazumtirdzniecības cenu, ja Madbid konkrētās preces ir iegādājies vairumā.
      (
            8
         )	Spriedums, 2010. gada 16. decembris, Macdonald Resorts, C‑270/09, EU:C:2010:780, 24. punkts (mans izcēlums).
      (
            9
         )	Padomes Sestā direktīva 77/388/EEK (1977. gada 17. maijs) par to, kā saskaņojami dalībvalstu tiesību akti par apgrozījuma nodokļiem – Kopēja pievienotās vērtības nodokļu sistēma: vienota aprēķinu bāze (OV 1977, L 145, 1. lpp.) (turpmāk tekstā – “Sestā direktīva”). Sestā direktīva tika atcelta un aizstāta ar Direktīvu 2006/112. Sestās direktīvas 2. panta 1. punktā ir noteikts, ka “preču piegāde vai pakalpojumu sniegšana [..] par atlīdzību” ir apliekama ar PVN.
      (
            10
         )	Spriedums, 2010. gada 16. decembris, Macdonald Resorts, C‑270/09, EU:C:2010:780, 27. un 32. punkts.
      (
            11
         )	Saskaņā ar Direktīvas 2006/112 24. panta 1. punktu jebkurš darījums, kas nav preču piegāde, ir uzskatāms par pakalpojumu sniegšanu. Šajā lietā nav strīda par to, ka kredītpunktu piešķiršana nav preču piegāde. Tādēļ kredītpunktu piešķiršana var būt tikai pakalpojumu sniegšana.
      (
            12
         )	Skat. Direktīvas 2006/112 43. pantu.
      (
            13
         )	Skat. iepriekš 23. punktu.
      (
            14
         )	Skatīt Direktīvas 2006/112 33. panta 1. punktu.
      (
            15
         )	Skat. iepriekš 24. punktu.
      (
            16
         )	Šajā ziņā es atzīmēju, ka saskaņā ar lūgumu sniegt prejudiciālu nolēmumu nav pārliecinošu pierādījumu par to, vai solītāji līdzdalībā izsolē var saskatīt izklaides vērtību.
      (
            17
         )	Mans izcēlums.
      (
            18
         )	Spriedums, 2010. gada 16. decembris, Macdonald Resorts, C‑270/09, EU:C:2010:780, 27.–29. punkts. Skatīt šo secinājumu 29. punktu.
      (
            19
         )	Savukārt, ja lietotājs uzvar izsolē, solīšanā iztērēto kredītu vērtība ir izsmelta.
      (
            20
         )	Lietotājs, kurš veic pirkumu, izmantojot tūlītējās pirkšanas funkciju vai iegūtās atlaides funkciju, maksā pilnu preces tirgus cenu, jo viņš samaksāja par solīšanas laikā iztērētajiem kredītiem, kuru vērtība ir ieskaitīta sākotnējā tūlītējās pirkšanas cenā vai cenā Madbid veikalā.
      (
            21
         )	Šajā ziņā lūgumā sniegt prejudiciālu nolēmumu ir uzsvērts, ka, “salīdzinot to personu izturēšanos, kuras dodas taisni uz Madbid veikalu, ar to personu izturēšanos, kuras pērk kredītpunktus un piedalās izsolē, skaidri redzams, ka pēdējai no minētajām grupām ir jābūt iemeslam darīt to, ko tā ir izvēlējusies darīt, un iemesls ir vēlme piedalīties izsolē ar cerību tajā uzvarēt”.
      (
            22
         )	Spriedums, 2007. gada 18. jūlijs, Société thermale d’Eugénie‑les‑Bains, C‑277/05, EU:C:2007:440, 26 un 27. punkts.
      (
            23
         )	Kā minēts iepriekš 21. punktā, iegūto atlaižu derīguma termiņš beidzas 365 dienas pēc tam, kad attiecīgais kredītpunkts tika iztērēts izsolē.
      (
            24
         )	Spriedums, 2016. gada 8. decembris, Stock ’94, C‑208/15, EU:C:2016:936, 27. punkts.
      (
            25
         )	Spriedumi, 1994. gada 3. marts, Tolsma, C‑16/93, EU:C:1994:80, 13. un 14. punkts; 2002. gada 21. marts, Kennemer Golf, C‑174/00, EU:C:2002:200, 39. punkts; 2007. gada 18. jūlijs, Société thermale d’Eugénie‑les‑Bains, C‑277/05, EU:C:2007:440, 19. punkts; 2010. gada 16. decembris, Macdonald Resorts, C‑270/09, EU:C:2010:780, 16. un 26. punkts; 2013. gada 21. novembris, Dixons Retail, C‑494/12, EU:C:2013:758, 32. un 33. punkts; 2016. gada 2. jūnijs, Lajvér, C‑263/15, EU:C:2016:392, 26. punkts; 2016. gada 10. novembris, Baštová, C‑432/15, EU:C:2016:855, 28. punkts, un 2017. gada 18. janvāris, SAWP, C‑37/16, EU:C:2017:22, 25. un 26. punkts.
      (
            26
         )	Kā aprakstīts iepriekš 16. punktā.
      (
            27
         )	Spriedumi, 2006. gada 21. februāris, BUPA Hospitals un Goldsborough Developments, C‑419/02, EU:C:2006:122, 48. punkts; 2010. gada 16. decembris, Macdonald Resorts, C‑270/09, EU:C:2010:780, 31. punkts; 2012. gada 19. decembris, Orfey Balgaria, C‑549/11, EU:C:2012:832, 28. punkts, un 2013. gada 7. marts, Efir, C‑19/12, nav publicēts, EU:C:2013:148, 32. punkts.
      (
            28
         )	Izņemot gadījumus, kad kredītpunkti tiek iegādāti, kamēr izsole vēl notiek. Proti, saskaņā ar lūgumu sniegt prejudiciālu nolēmumu “Madbid tīmekļvietnē ir paredzēta arī funkcija “Ātra papildināšana” [“Rapid Recharge”], kas [..] [ļauj lietotājiem izvairīties] no tā, ka tie zaudētu izsolē kredītpunktu trūkuma dēļ, kamēr izsole notiek”. Tomēr pat šajā situācijā par kredīta piešķiršanu samaksātā summa nebūtu uzskatāma par avansa maksājumu pirms izsolītās preces piegādes šo secinājumu 79. punktā norādītā iemesla dēļ.
      (
            29
         )	Spriedumi, 1981. gada 5. februāris, Coöperatieve Aardappelenbewaarplaats, 154/80, EU:C:1981:38, 13. punkts;, 1988. gada 23. novembris, Naturally Yours Cosmetics, 230/87, EU:C:1988:508, 16. punkts; 1996. gada 24. oktobris, Argos Distributors, C‑288/94, EU:C:1996:398, 16. punkts; 2005. gada 20. janvāris, Hotel Scandic Gåsabäck, C‑412/03, EU:C:2005:47, 21. punkts, un 2013. gada 7. novembris, Tulică un Plavoşin, C‑249/12 un C‑250/12, EU:C:2013:722, 33. punkts.
      (
            30
         )	Tiek saprasts, ka kredītpunkti, kuru vērtība ir atskaitīta no sākotnējās tūlītējās pirkšanas cenas vai cenas Madbid veikalā, ir kredītpunkti, kas izmantoti, lai veiktu neveiksmīgus solījumus (jo, ja lietotājs uzvar izsolē, šajā izsolē solīšanai iztērēto kredītpunktu vērtība ir izsmelta).
      (
            31
         )	Ir jānorāda, ka kredītpunkti nevar tikt uzskatīti par vienkāršiem preču pirkuma kuponiem, jo i) tos nevar izmantot, lai tieši iegādātos preces no Madbid (skat. šo secinājumu 16. punktu), un ii) tie tiek apmainīti par pakalpojumu, proti, tiesībām piedalīties Madbid izsolēs.
      (
            32
         )	Spriedums, 1996. gada 24. oktobris, Elida Gibbs, C‑317/94, EU:C:1996:400, 29., 34. un 35. punkts.
      (
            33
         )	Skat. 9. zemsvītras piezīmi. Sestās direktīvas 11. panta A daļas 3. punktā ir noteikts, ka “summa, kurai uzliek nodokli, neietver: [..] b) cenu atlaides un rabatus, kas piešķirti klientam un iegrāmatoti piegādes brīdī; [..]”.
      (
            34
         )	Spriedums, 1999. gada 27. aprīlis, Kuwait Petroleum, C‑48/97, EU:C:1999:203, 16. un 17. punkts.
      (
            35
         )	Sestās direktīvas 5. panta 6. punktā ir noteikts: “Ja nodokļa maksātājs savām vai tā personāla privātajām vajadzībām lieto preces, kas veido tā uzņēmējdarbībā ieguldīto līdzekļu daļu, vai arī šīs preces nodod bez maksas, vai, plašākā nozīmē, ja tās izmanto citiem mērķiem nekā savas uzņēmējdarbības vajadzībām, tad tādā gadījumā, ja pievienotās vērtības nodoklis attiecīgajām precēm vai to sastāvdaļām bijis pilnīgi vai daļēji atskaitāms, šādu lietojumu uzlūko par piegādēm par atlīdzību. [..]”
      (
            36
         )	Spriedums, 1999. gada 27. aprīlis, Kuwait Petroleum, C‑48/97, EU:C:1999:203, 26. un 32. punkts.
      (
            37
         )	Kā minēts iepriekš 98. punktā, tiesas sēdes laikā Komisija apgalvoja, ka Madbid
         parasti nenodod preces bez maksas, un neviens nav apstrīdējis šo apgalvojumu.
      (
            38
         )	Šādā gadījumā iegūtās atlaides derīguma termiņš beidzas.
      (
            39
         )	Šādā gadījumā solīšanai iztērēto kredītpunktu vērtība ir izsmelta.
      (
            40
         )	Spriedums, 1999. gada 27. aprīlis, Kuwait Petroleum, C‑48/97, EU:C:1999:203, 27., 31 un 32. punkts.
      (
            41
         )	Saskaņā ar Madbid līguma noteikumu 15.2. punktu, “ja noklikšķina uz “Pirkt tagad”, tad cena par jebkuriem [..] kredītpunktiem [..], kurus [..] lietotājs jau ir iztērējis izsolē, tiek atskaitīta no tūlītējās pirkšanas cenas. [..] lietotājam tiek parādīta jaunā cena (t.i., tūlītējās pirkšanas cena, no kuras atskaitītas lietotāja iztērēto [..] kredītpunktu izmaksas), un viņš tiek lūgts apstiprināt, ka vēlas pirkt preci par šādu cenu”.